Iivari Räsänen

Iivari Emil Eleazar Räsänen (s. 23. toukokuuta 2001 Tampere) on suomalainen jääkiekkopuolustaja, joka pelaa SM-liigajoukkue Tapparassa.
Ura.
Seuraura.
Räsänen aloitti jääkiekkoilun kahdeksanvuotiaana Tapparassa. Kaudella 2016–2017 hän toimi seuran B-nuorten varakapteenina. Räsänen oli Tapparan tehokkain puolustaja tehoilla 7+17=24. Hänet valittiin kauden päätteeksi U18 SM-sarjan toiseen tähdistökentälliseen. Kauden 2017–2018 Räsänen pelasi suurimmaksi osaksi Tapparan A-nuorissa, mutta hän vahvisti myös B-nuoria, jossa Räsänen voitti SM-hopeaa.
Kaudella 2018–2019 Räsänen oli Tapparan A-nuorten tehokkain puolustaja ja neljänneksi paras pistemies tehoilla 6+25=31, joilla hän jakoi U20 SM-sarjan alkusarjan ja ylemmän jatkosarjan yhdistetyn puolustajien pistepörssin kuudennen sijan Pelicansin Aapo Aholan, Bluesin Miika Heiskarin, HPK:n Joonas Uimosen ja SaiPan Santeri Airolan kanssa. Muskegon Lumberjacks varasi Räsäsen 122. pelaajana USHL:n varaustilaisuudessa 2019. Kesken alkukauden 2019–2020 hän siirtyi sinne Tapparan U20-joukkueesta tarkoituksenaan pelata seuraavalla kaudella Yhdysvaltain yliopistosarjoissa. Räsänen oli Lumberjacksin tehokkain puolustaja tehoilla 4+14=18.
Vuosina 2020–2024 Räsänen kävi Quinnipiac Universityn yliopistoa, jossa hänestä tuli kaikkien aikojen toinen suomalaispelaaja Tom Nybondasin jälkeen. "Freshman-vuotenaan" 2020–2021 Räsänen voitti joukkueensa sisäisen tehotilaston lukemalla +14. Hän voitti ECAC:n runkosarjan mestaruuden, kuten myös "Sophomore-vuotensa" 2021–2022 päätteeksi. "Junior-vuotenaan" 2022–2023 Räsänen voitti sekä ECAC:n runkosarjan mestaruuden että koko NCAA:n mestaruuden. "Senior-vuotenaan" 2023–2024 hän toimi Quinnipiacin varakapteenina. Räsänen voitti neljännen kerran peräkkäin ECAC:n runkosarjan mestaruuden.
Kaudeksi 2024–2025 Räsänen siirtyi kaksivuotisella sopimuksella SM-liigajoukkue KalPaan. Hän teki liigadebyyttinsä runkosarjan avauskierroksella 10. syyskuuta 2024 SaiPaa vastaan. Räsänen merkittiin KalPan kolmospuolustajapariin Lasse Lappalaisen viereen. Hän sai ottelussa jääaikaa 14.42 minuuttia. Liigauransa avausmaalin Räsänen teki kolmannessa ottelussaan 21. syyskuuta 2024 Turun Palloseuraa vastaan. Hän pelasi tulokaskautensa aikana 33 runkosarjaottelua tehopistein 1+3=4, mutta Räsänen jäi loppukaudella kuitenkin kokoonpanon ulkopuolelle, eikä pelannut otteluakaan pudotuspeleissä. Hän voitti kauden päätteeksi Suomen-mestaruuden. 
Marraskuussa 2025 KalPa tiedotti Räsäsen sopimuksen purkamisesta, kun hänen roolinsa jäi odotettua pienemmäksi. Samana päivänä Räsäsen uutisoitiin palaavan kasvattajaseuraansa Tapparaan loppukauden 2025–2026 kattavalla sopimuksella, joka sisältää seuran option kaudesta 2026–2027.
Maajoukkueura.
Räsänen pelasi alle 18-vuotiaiden MM-kilpailuissa vuonna 2019, jolloin hän toimi Suomen kapteenina. Räsänen valittiin Yhdysvaltoja vastaan pelatun puolivälieräottelun päätteeksi joukkueensa ottelun parhaaksi pelaajaksi. Hän pelasi myös alle 18-vuotiaiden Ivan Hlinkan muistoturnauksessa vuonna 2017 sekä sitä seuranneessa Hlinka Gretzky Cupissa vuonna 2018. Räsänen pelasi myös sekä World U-17 Hockey Challengessa vuosina 2016 ja 2017. Yhteensä hän on pelannut kaksi nuorten ja 61 poikien maaottelua. 
Muuta.
Räsäsen isoveli Aapeli pelaa hyökkääjänä Iivarin joukkuetoverina Tapparan SM-liigajoukkueessa. Hänellä on myös Edmonton Oilersin NHL-varaus vuodelta . Veljesten isä Aimo Räsänen on näyttelijä, joka on esiintynyt muun muassa televisiosarjassa "Uusi päivä".